**ISTVÁN KIRÁLY TÖRVÉNYEI AZ EGYHÁZZAL KAPCSOLATBAN**

9. A papok pedig és az ispánok hagyják meg az összes falusi bíróknak, hogy ezek parancsára vasárnap mindenki menjen a templomba, öregek és fiatalok, férfiak és nők, kivéve azokat, akik a tüzet őrzik. Ha pedig valaki amazok hanyagsága folytán nem őrzés végett marad otthon, az ilyet verjék meg, és hajukat nyírják le.

10. Ha valaki hús evésével megsérti a mindenki előtt ismeretes négy böjti időszakot, akkor egy héten át bezárva böjtöljön. […]

19. Azok, akik istentisztelet hallgatására a templomba menvén, ott a misék szertartása alatt egymás közt mormognak, és másokat zavarnak, haszontalan történeteket mesélgetve és nem figyelve a szent olvasmányokra és a lelki táplálékokra, ha idősebbek, dorgálják meg őket, és gyalázattal űzzék ki a templomból, ha pedig fiatalabbak és közrendűek, e nagy vakmerőségükért a templom előcsarnokában mindenki szeme láttára kötözzék meg, s ostorozással és hajuk lenyírásával fenyítsék meg őket. *(Részlet Szent István I. törvénykönyvéből; 1001 körül)*

1. Tíz falu építsen egy templomot, amelyet két telekkel [szálláshely] s ugyanannyi rabszolgával lássanak el, lóval és kancával, hat ökörrel és két tehénnel, 30 aprómarhával. Ruhákról és oltártakarókról a király gondoskodjék, papról és könyvekről a püspök. […]

18. Ha valakinek az Isten tízet adott egy évben, a tizedik részt adja az Istennek, és ha valaki tizedét elrejti, kilenc részt fizessen. És ha valaki a püspöknek félretett tizedet meglopja, mint tolvajt ítéljék meg, és az ebből eredő jóvátétel teljesen a püspöké legyen. *(Részlet Szent István II. törvénykönyvéből; 1030 körül)*

**A MAGYAROK VISSZATÉRNEK ŐSEIK HITÉRE**

Történt egyszer, hogy a király követeket küldött szerte az országba, és minden faluból két-két öreget meghívott a király tanácsába. De a falvakból nemcsak a két öreg, hanem az egész nép útra kelt. Útnak indultak a parasztok, a szolgák, az egész köznép.

Amikor pedig az urak, a püspökök és a főemberek ezt a sokaságot meglátták, nagyon megijedtek, hogy a tömeg rájuk rohan, ezért gyorsan behúzódtak Székesfehérvár városába.

A köznép pedig elöljárókat választott, és az elöljáróknak fából állványt emelt, ahol az emberek láthatták és hallhatták őket. Az elöljárók követeket küldtek a királyhoz és a főemberekhez. A követek a köznép nevében azt mondták a királynak:

– Engedd meg nekünk, hogy őseink hitére visszatérjünk. Hadd kövezzük meg a püspököket, hadd fojtsuk meg a papokat, és akasszuk fel a tizedszedőket. Engedd meg, hogy a templomokat leromboljuk, és a harangokat összetörjük!

Ekkor a király háromnapi haladékot kért a köznéptől. Ezalatt a nép elöljárói magas állványokon ültek, és pogány verseket mondtak a keresztény hit ellen. Tetszett ez a népnek, és mindenki azt kiáltotta:

– Úgy legyen! Úgy legyen! Úgy legyen!

Amikor pedig a nép a harmadik napon a király válaszát várta, egyszerre fegyveres katonák rohantak elő, és a király parancsára vágni kezdték a köznépet. Az elöljárókat a magas állványról lehajigálták, egyeseket megöltek, másokat összekötöztek, és kemény csapásokkal megvertek. De még összekötözéssel, korbácsolással és gyilkolással is alig tudták a lázadást elfojtani.

*(Monda az 1061. évi pogánylázadásról, László Dénes Régi magyar mondák c. művéből )*